শুক্রে মায়ানমার, শনিতে ভূমিকম্প আফগানিস্তানে

ওয়েব ডেস্ক: শুক্রবার মায়ানমারে (Myanmar) ভয়াবহ ভূমিকম্প হয়েছে। শনিবার কাঁপল আফগানিস্তান (Afghanistan)। শনিবার স্থানীয় সময় ভোর ৫.১৪ নাগাদ রিখটার স্কেলে ৪.৭ তীব্রতার কম্পন হয়। ন্যাশনাল সেন্টার ফর সিসমোলজি (NCS) জানিয়েছে, ভূ-পৃষ্ঠ থেকে ১৮০ কিমি গভীরে কম্পনের উৎপত্তি, যার ফলে আফটার শকের আশঙ্কা রয়েছে। তবে এখন পর্যন্ত আফগানিস্তানের ভূমিকম্পে ক্ষয়ক্ষতি কিংবা প্রাণহানির খবর পাওয়া যায়নি।

কিন্তু মায়ানমারের অবস্থা ভয়াবহ। সরকারি হিসেবে মৃত্যুর সংখ্যা ৬৯৪, আমেরিকান সংস্থার আশঙ্কা এই সংখ্যা ১০,০০০ ছাড়াতে পারে। এই কম্পনের এপিসেন্টার মায়ানমারের দ্বিতীয় বৃহত্তম শহর মান্দালয় (Mandalay) কার্যত ধ্বংসস্তূপে পরিণত হয়েছে। ধ্বংসস্তূপের নীচে কত মানুষ চাপা পড়ে আছে তার কোনও হিসেব নেই। খালি হাতেই চলছে উদ্ধারের মরিয়া চেষ্টা।

আরও পড়ুন: মায়ানমারে মৃত্যুমিছিল, সাহায্য পাঠাল ভারত

শুক্রবার কম্পনের তীব্রতা ছিল ৭.৭, তীব্রতা এতটাই ছিল যে ৯০০ কিমি দূরে ব্যাঙ্কক শহরেও কম্পন অনুভূত হয়েছে। ভেঙে পড়েছে বহুতল। থাইল্যান্ডে ভূমিকম্পে ১০ জনের মৃত্যু হয়েছে বলে খবর।

ভারতের প্রধানমন্ত্রী নরেন্দ্র মোদি (PM Narendra Modi) আগেই সহায়তার ঘোষণা করেছিলেন। শনিবার সকালে বিদেশমন্ত্রী এস জয়শঙ্কর (S Jaishankar) জানালেন, বায়ুসেনার সি ১৩০ জে বিমানে ১৫ টন ত্রাণসামগ্রী পাঠানো হচ্ছে মায়ানমারে। ত্রাণের মধ্যে রয়েছে খাবারের প্যাকেট, রান্নার সামগ্রী সৌরশক্তি চালিত আলো।